## El Consell autoritza l’Advocacia a presentar un recurs d’inconstitucionalitat pel repartiment de menors migrants no acompanyats de Canàries

*** El Govern Valencià considera que es vulneren les competències exclusives de la Comunitat Valenciana en assistència social i menors, el principi de cooperació i lleialtat, així com el d’autonomia financera**

El Consell ha autoritzat l’Advocacia General de la Generalitat a presentar un recurs davant el Tribunal Constitucional contra el Reial decret llei 2/2025, de 18 de març, pel qual s’aproven mesures urgents per a la garantia de l’interés superior de la infància i l’adolescència davant situacions de contingències migratòries extraordinàries.

Esta norma regula la reubicació de menors estrangers no acompanyats des de zones amb recursos tensionats, com Ceuta o Canàries, a altres comunitats autònomes.

Cal recordar que l’1 d’abril el Consell ja va autoritzar l’Advocacia a iniciar els tràmits per a interposar el recurs d’inconstitucionalitat contra el Reial decret llei i sol·licitar al Consell Jurídic Consultiu l’emissió del preceptiu dictamen.

El text de l’acord del Consell establix la fonamentació legal per a la interposició del recurs, que està basada, en primer lloc, en la vulneració del Reial decret llei a les competències exclusives de la Comunitat Valenciana en matèria d’assistència social i protecció de menors.

A més, l’acord del Consell també considera que el Reial decret llei conculca els principis de cooperació, col·laboració, coordinació i lleialtat constitucional.

Així mateix, el text assenyala que s’infringix el principi d’autonomia financera, en obligar la Generalitat a assumir un gasto que no ha sigut previst en els seus pressupostos, ni acompanyat d’una dotació financera estatal adequada per a atendre els menors traslladats.

A més, el Consell considera injustificable regular per decret llei estes competències perquè afecten drets i deures fonamentals, arreplegats en el títol I de la Constitució; i també critica la falta de diàleg institucional perquè el Govern central imposa estes decisions de manera unilateral.

Fecha: 20/05/2025